Per Ståle Lønning

Tiden i NRK (1975-1992)

Lønning startet sin journalistiske karriere i 1972 og ble i 1975 ansatt i NRK-radio. Først var han programleder for humorprogrammet Fjellposten (sammen med Tande-P), og fra 1976 nyhetsprogrammet Dagsnytt. Han arbeidet en 10 år i Dagsnytt (samt en del oppdrag i andre radioprogrammer, blant annet ett års vikariat i Sportsrevyen i 1981), før han høsten 1986 debuterte som programleder på TV. Det skjedde i aktualitetsprogrammet Kveldsåpent, hvor han raskt markerte seg som en hardtslående debtattleder. Vinteren 1987 ble han ansatt som nestleder i NRKs TV-sporten, og høsten 1988 gikk han til Dagsrevyen som ankermann. Våren 1990 begynte han som programleder i debattprogrammet Antenne 10, men gikk året etter tilbake til Dagsrevyen med begrunnelsen at han var «lei av å diskutere hva som var passende diskusjonstema» i Antenne ti. Programmet var på sitt mest populære med ham som programleder. 
Høsten 1991 ble han, sammen med Marit Christensen, programleder for det direktesendte underholdningsprogrammet For Galleriet. Serien gikk helt til våren 1992. Til tross for høye seertall (2,5 millioner på det meste) ble programmet tidvis slaktet av anmelderne. Flere sinte TV-seere kontaktet NRK og Kringkastingsrådet ønsket på et tidspunkt å legge det ned.
I juni 1992 ble det kjent at Hallvard Flatland hadde kjøpt Lønning til TVNorge. Ifølge VG ble hans nye lønn på ca. 600 000 kroner – nesten det dobbelte av hva han på den tiden tjente i NRK. VG hevdet at en konflikt mellom Lønning og Tom Berntzen bidro til at Lønning ønsket å forlate kanalen. Samme avvis hevdet at Flatland ønsket å sikre seg Lønning for å møte den kommende konkurransen fra TV 2.

Tiden i TVNorge (1992-1994)

I september 1992 gikk han over til TVNorge hvor han startet jobben med å ledet debattprogrammet Klart svar sammen med høyesterettsadvokat Tor Erling Staff. Programmet ble meget populært og etablerte seg etterhvert det mest sette debattprogrammet i Norge. Andre sendingen av programmet ble mest sette programmet i Norge den uken med en seerandel på 20% (målt på steder hvor man kunne ta inn både NRK, TV 2, TVN og TV3). Programmet ble sett av i alt 350 000 og belønnet med terningkast fire. Tema i denne seriens andre program var innvandring. Programmet om innvandring satte på mange måter standarden for programmets konsept med masse høylytt krangling, beskyldninger og raseriutbrudd. Særlig amper ble stemningen da to representanter for nasjonalistene, Bastian Heide og Hege Søfteland, nektet å håndhilse på lederen i pakistansk arbeiderforening, Aslam Ahsan. Per Ståle Lønning gikk hardt ut mot Hege Søfteland for dette. Da Staff fulgte opp og lurte på om det var av sanitære grunner Søfteland ikke hilste på pakistaneren, var nivået i debatten satt. Saklige standpunkt som ble forsøkt fremført på lengre tid enn 30 sekunder ble ifølge VGs kommentator kjapt og usaklig feid bort. Her gjaldt jungelens lov hvor man måtte skrike ut sin mening for eller imot de 140 000 personene som utgjør den delen av befolkningen i Norge som er av utenlandsk opprinnelse.

Tiden i TV 2 (1994-2005)

Lønning ble i 1994 hentet til TV 2 da kanalen slet med å skaffe seere. Han ble en stor suksess på store deler av 1990-tallet med seertall oppunder millionen på flere programmer. Hans første program på TV 2 var som programleder i debattprogrammet Lønning & Staff, men etter at Staff trakk seg ut av serien etter ett år forandret de konseptet noe og endret tittelen til Lønning direkte. Serien gikk til 1996 og var en stor seermessig suksess for kanalen. I 1997 ble han programleder for aktualitetsmagasinet Sentrum noe som gjorde ham til et av TV 2s største trekkplaster. Han vant blant annet publikumsprisen folkets favoritt under Gullruten 2000. Serien gikk inn i 2000. 
Vinteren 2001 var han tilbake med sitt eget talkshow kalt I kveld med Per Ståle, men serien fikk bare moderat oppslutning og ble avviklet etter vårsesongen. Våren 2002 var han programleder for miniserien og reiseprogrammet Den store fisketuren. Våren 2004 var han tilbake på skjermen som programleder for serien Nabofeiden uten at heller dette fikk forventet oppslutning.

Tiden etter TV 2

Våren 2005 sluttet han i TV 2 for å begynne som programleder for P4s populære aktualitetsmagasin Sytten tretti til høsten. På grunn av sykdom måtte han imidlertid høsten 2006 gi seg som programleder for kanalen. 
I slutten av januar 2007 gikk Lønning ut i media og fortalte at han på slutten av sin ansettelse i TV 2 ble oversett og hetset av sjefene, og kollegene hans sluttet å komme innom kontoret. Han fortalte videre at «det aller verste var at jeg ble fratatt arbeidsoppgavene mine. Jeg hadde ingen ting å gjøre. Det var ren og skjær utfrysing og mobbing». Han sa selv at dette var årsaken til at han høsten 2006 ble syk og måtte gå på antidepressiva.
Høsten 2007 var han tilbake som programleder for radioprogrammet Sytten Tretti, men vinteren 2008 sa han opp jobben i P4 og uttalte at han skulle bli bartender i syden. Han uttalte videre at «jeg følte meg rett og slett lei og utbrent nå. Jeg ville ikke risikere å gå på en ny smell»

Annet

I 1996 fikk han holde tale i Voksen kirke i Oslo. Fra prekestolen refset Lønning kirken for ikke å fremme den sterke og fundamentalistiske tro, og mente videre at det var en skam hvordan Kirken har behandlet Ludvig Nessa og Børre Knudsen. «Abort er drap», uttalte Lønning, og sa også at: «Vi ble kristnet med ganske kraftig strid her til lands en gang i historien». Han mente også at kirken må tåle å være kontroversiell.
Våren 2000 ble han kritisert av politiet for å ha intervjuet gisseltakeren i Hjelmeland på direkten i programmet «Sentrum». Opptrinnet førte at Lønning ble utsatt for mye kritikk